b'\n_START_ARTICLE_\nReuven Pfeffermann\n_START_PARAGRAPH_\nReuven (Tommy) Pfeffermann (\xc3\xaen ebraic\xc4\x83:\xd7\xa8\xd7\x95\xd7\x90\xd7\x91\xd7\x9f \xd7\xa4\xd7\xa4\xd7\xa8\xd7\x9e\xd7\x9f, n.7 septembrie 1936 Timi\xc8\x99oara - d.12 mai 2004 Israel ) a fost un chirurg israelian, evreu originar din Rom\xc3\xa2nia, profesor la Universitatea Ebraic\xc4\x83 din Ierusalim \xc8\x99i director al sec\xc8\x9biei de chirurgie a Spitalului Kaplan din Rehovot. Pfeffermann a fost cunoscut pentru contribu\xc8\x9biile sale la tratamentul chirurgical traumatologic \xc8\x99i \xc3\xaen chirurgia transplant\xc4\x83rilor de organe, fiind unul din pionierii gref\xc4\x83rilor de rinichi \xc3\xaen Israel.\n_START_SECTION_\nAnii de \xc3\xaenceput\n_START_PARAGRAPH_\nReuven (Tommy) Pfeffermann s-a n\xc4\x83scut \xc3\xaen 1936 la Timi\xc8\x99oara ca cel mai t\xc3\xa2n\xc4\x83r dintre cei doi fii ai dr. Jen\xc5\x91 (Eugen) Yona Pfeffermann, medic obstretician \xc8\x99i de familie, unul din conduc\xc4\x83torii mi\xc8\x99c\xc4\x83rii sioniste din Transilvania \xc8\x99i Banat. Fratele s\xc4\x83u mai mare, Eran, s-a n\xc4\x83scut, conform dorin\xc8\x9bei p\xc4\x83rin\xc8\x9bilor s\xc4\x83i, la Ierusalim, cu un an \xc8\x99i jum\xc4\x83tate mai devreme. Familia s-a \xc3\xaentors apoi la Timi\xc8\x99oara. Tat\xc4\x83l a murit subit de inim\xc4\x83 \xc3\xaen 1944, c\xc3\xa2nd Reuven avea 8 ani. Dup\xc4\x83 ce a \xc3\xaenv\xc4\x83\xc8\x9bat o vreme la \xc8\x99coala elementar\xc4\x83 evreiasc\xc4\x83 din Timi\xc8\x99oara, \xc3\xaen anul 1946 mama Judith (Yehudit) Pfeffermann \xc8\x99i cei doi copii au emigrat \xc3\xaen Palestina, aflat\xc4\x83 pe atunci \xc3\xaen ultimii ani ai mandatului britanic, \xc8\x99i s-a stabilit la Ierusalim. Cei doi fra\xc8\x9bi au \xc3\xaenv\xc4\x83\xc8\x9bat \xc3\xaen regim de internat \xc3\xaen satul de tineret Ben Shemen. \xc3\x8en timpul asediului localit\xc4\x83\xc8\x9bii de c\xc4\x83tre arabi \xc3\xaen timpul R\xc4\x83zboiului de independen\xc8\x9b\xc4\x83 a Israelului, au fost evacua\xc8\x9bi cu ceilal\xc8\x9bi elevi \xc3\xaen comuna Kfar Witkin. Ulterior s-au \xc3\xaentors \xc3\xaen casa familiei la Ierusalim. Din clasa a X-a Peffermann a studiat la prestigiosul liceu Beit Hakerem, devenit ulterior Liceul de pe l\xc3\xa2ng\xc4\x83 Universitatea Ebraic\xc4\x83.\n_START_SECTION_\nStudiile \xc8\x99i cariera medico-chirurgical\xc4\x83\n_START_PARAGRAPH_\n\xc3\x8en 1954 Pfeffermann a \xc3\xaenceput studii de medicin\xc4\x83 la Universitatea Ebraic\xc4\x83, \xc3\xaen cadrul unui contract cu armata israelian\xc4\x83. O grea lovitur\xc4\x83 a reprezentat pentru el moartea fratelui s\xc4\x83u Eran ucis accidental de un glon\xc8\x9b la 8 noiembrie 1954 \xc3\xaen timpul cursului de ofi\xc8\x9beri de infanterie. \xc3\x8en urma acestui eveniment s-a \xc3\xaent\xc4\x83rit voin\xc8\x9ba sa neab\xc4\x83tut\xc4\x83 de a ajuta r\xc4\x83ni\xc8\x9bii \xc3\xaen general, \xc8\x99i cei din armat\xc4\x83 \xc3\xaen special.Pfeffermann a f\xc4\x83cut stagiul de medic \xc3\xaen Spitalul Sheba din Tel Hashomer. Apoi \xc3\xaen anul 1962 a \xc3\xaenceputul serviciul s\xc4\x83u militar ca medic \xc3\xaen for\xc8\x9bele aeriene. S-a ocupat \xc3\xaen mod deosebit cu evacuarea r\xc4\x83ni\xc8\x9bilor pe calea aerului. Apoi \xc8\x99i-a f\xc4\x83cut specializarea \xc3\xaen chirurgie la Spitalul Hadassa Ein Kerem din Ierusalim S-a perfec\xc8\x9bionat mai cu seam\xc4\x83 \xc3\xaen tratamentul urgen\xc8\x9belor traumatice, inclusiv \xc3\xaen timpul R\xc4\x83zboiului de \xc8\x98ase Zile \xc8\x99i al opera\xc8\x9biilor contra organiza\xc8\x9biilor de gheril\xc4\x83 \xc8\x99i teroriste palestiniene \xc3\xaen Valea Iordanului. \xc3\x8en timpul R\xc4\x83zboiului de Yom Kipur a servit la Spitalul Central Militar de la Refidim \xc3\xaen Sinai, sub comanda mentorului s\xc4\x83u, Roni Rozin. \xc3\x8en urma experien\xc8\x9bei acumulate, cei doi au elaborat o teorie a Spitalului de triaj. Rezultatele experien\xc8\x9bei lui \xc3\xaen tratamentul r\xc4\x83ni\xc8\x9bilor au fost publicate de Pfefferman \xc3\xaentr-un articol \xc3\xaen \xe2\x80\x9eJournal of Trauma\xe2\x80\x9d din anul 1976._NEWLINE_\xc3\x8en anii 1974-1976 Pfeffermann s-a perfec\xc8\x9bionat la New York \xc3\xaen tranplant\xc4\x83ri de rinichi \xc8\x99i \xc3\xaen imunologie la profesorul Samuel Kountz. \xc3\x8entors \xc3\xaen patrie a condus \xc3\xaempreun\xc4\x83 cu prof. Arie Durst unitatea de transplant\xc4\x83ri de rinichi de la Spitalul Hadassa Ein Kerem. \xc3\x8en acea perioad\xc4\x83 el a fost numit profesor extraordinar la Universitatea Ebraic\xc4\x83._NEWLINE_\xc3\x8en martie 1979 a fost numit \xc3\xaen fruntea sectiei de chirurgie a Spitalului Kaplan din Rehovot, pe care a restructurat-o \xc8\x99i a condus-o p\xc3\xa2n\xc4\x83 la ie\xc8\x99irea sa la pensie. Pfefferman a fost \xc8\x99i un dasc\xc4\x83l apreciat care a avut numero\xc8\x99i elevi distin\xc8\x99i, printre care chirurgii Dani Simon, Hadar Merhav \xc8\x99i Oz Shapira. El s-a ocupat \xc8\x99i de promovarea sportului la persoanele care au suferit transplante de organe, fiind unul din fondatorii \xc8\x99i pre\xc8\x99edintele "Asocia\xc8\x9biei israeliene de sport pentru persoanele cu transplante de organe" p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii._NEWLINE_Reuven Pefeffermann a \xc3\xaencetat din via\xc8\x9b\xc4\x83 \xc3\xaen mai 2004 la 68 ani, ca urmare a unei fibroze pulmonare primare. A fost \xc3\xaenmorm\xc3\xa2ntat \xc3\xaen cimitirul alternativ din Givat Brenner. A fost c\xc4\x83s\xc4\x83torit cu Lea Ofir-Pfeffermann, de profesie sor\xc4\x83 medical\xc4\x83. V\xc4\x83duva sa a continuat activitatea sa de promovare a sportului \xc3\xaen r\xc3\xa2ndurile celor care au suferit transplanturi de organe.'